Au nom de notre Seigneur, Amen. Lan de lincarnation dicellui courrant mil quatre cens quarente et quatre, le sixieme jour du mois de may. Je, Huguenot Mairet des Barres dorsans, savoir faiz a tous presens et advenir que, par ces presentes, je faiz eschange ou permutation perpetuelle, pour moy et mes hoirs, avec frere Jehan Musequin alias Maistre, desdictes Barres, convers de lordre de Cisteaulx, en et par la maniere que sensuit. Cest assavoir que, pour et parmy ce que icellui frere Jehan ma pour lui et ses hoirs baille, cede et transpourte en heritaige perpetuel, pour moy et mes hoirs, a tiltre de pur et loyal eschange irrevocable, ung mex et maison, aisances et appendences diceulx, ainsi que tout se compourte du long et du large, assiz au lieu darconcey, en la parroiche desdictes Barres, de coste le commun appelle la Ruelle du Merdain dune part, et le mex jadiz appartenant a feu Saulvestre Berthelot dautre part, francs et quittes de toutes charges et servitutes, en paiant seulement leurs charges anciennes et acoustumees. En recompensation de ce que dit est, je, ledit Huguenot, baille, cede, quitte, renonce, transpourte et delivre perpetuelment, pour moy et mes hoirs, a tiltre que dessus, audit frere Jehan Musequin ad ce present, stipulant et acceptant pour lui, ses hoirs ou les ayans de lui cause ou temps advenir, ung journal de terre arable assis ou finaige de Fangey, oudit parroiche des Barres, empres Guillaume des Granges dune part, et les hoirs de feu Naulot Morelet dautre part, franc et quitte pour payant seulement son disme. Lequel journal de terre nagueres et puis ung an enca jay acquis et achete de Oudot et Naulot, freres, enfans de feu Vienot Belin alias Cornillet, pour le pris et somme de douze frans, monnaie a present courrant, comme appert plus a plein par les lettres dudit acquest, sur ce faites soubz le seel de la court de monseigneur le duc de Bourgoingne. Et sil advient que avant lan et jour passes et revolu, a compter du jour dudit acquest fait, lesdiz vendeurs ou aucuns de leurs parens vueillent, par le rachat coustumier, ravoir et retraire de moy, ledit Huguenot, ledit journal de terre en moy baillant ledit pris de douze frans, en ce cas ledit frere Jehan Musequin est, sera tenu et a promis de prendre et recevoir de moy ladicte somme de douze frans, sans aucun contredit ou difficulte, pour et en recompensation et satisfaction dicellui journal de terre. Duquel journal je me desvestz pour moy et mesdiz hoirs, et ledit frere Jehan Musequin en investz pour lui, sesdiz hoirs ou ayans cause, et len metz en bonne possession et saisine ou aussi par la teneur de ces presentes. Promettant je, ledit Huguenot, par mon serement pour ce donne corporelment aux Sains Euvangilles de Dieu, et soubz lobligation de tous mes biens meubles et immeubles presens et advenir quelxconques, ce present eschange ou permutation tenir et avoir perpetuelment ferme, estable et aggreable sans jamais contrevenir par moy ne par aultre. Et ledit journal de terre dessus confine, conduire, garentir, defendre et fere en paix tenir audit frere Jehan et sesdiz hoirs, envers et contre tous, en jugement et dehors franchement et quittement comme dit est, et faire et prester tout ce que, en cas deviction et de garentie, puet et doit appartenir, saulve la condition et modiffication dessus decleree. En renoncant quant ad ce a toutes choses tant de droit comme de fait et de coustumes ad ce contraires mesmement au droit disant general renunciation non valoir se lespecial ne precede. Et a lobservation des choses dessus dictes, je vueil estre contraint ainsi comme de chose adjugee par la court de mondit seigneur le duc de Bourgoingne, a la juridiction et contrainte de laquelle court quant ad ce je soubmez et oblige moy, mesdiz hoirs et tous mediz biens. En tesmoing de ce, jay requiz et obtenu le seel dicelle court estre mis a ces presentes lettres, faictes et passees au lieu darconcey, en lostel, et en la presence de messire Pierre Langard, prebtre, coadjuteur du tabellion, fermier de Saint Jehan de Losne pour mondit seigneur le duc. Presens Humbert Le Bault, masson, Thiebault Musequin et Huot Bricard, tous dudit lieu darconcey, tesmoings ad ce appelles et requiz, lez an et jour dessus diz. [Signé] P. Langard. [Plus bas] P. Ga.